
Pēc pievienotā saraksta

Par Somijas Jūras stratēģijas pasākumu programmai 2028.–2033. gadam

Valsts vides dienests (turpmāk – Dienests) informē, ka 2026. gada 10. septembrī ir saņēmis Somijas Vides institūta vēstuli Nr. SYKE/2026/1698, ar kuru Somijas Republika kā ietekmes izcelsmes valsts sākotnēji informē par Somijas Jūras stratēģijas pasākumu programmas 2028.–2033. gadam (turpmāk – Programma) izstrādi un ar to saistīto stratēģisko ietekmes uz vidi novērtējumu (turpmāk – Stratēģiskais novērtējums). Somijas Vides institūts ir kompetentā institūcija konsultāciju veikšanai saistībā ar 1991. gada 25. februāra konvencijas “Par ietekmes uz vidi novērtējumu pārrobežu kontekstā” Protokolu par stratēģisko vides novērtējumu (turpmāk – Protokols).
Saskaņā ar Somijas Vides institūta sniegto informāciju Programma tiek izstrādāta atbilstoši Eiropas Parlamenta un Padomes Direktīvai 2008/56/EK, ar ko izveido sistēmu Kopienas rīcībai jūras vides politikas jomā, un tās mērķis ir uzlabot Baltijas jūras vides stāvokli un mazināt uz to radīto slodzi. Papildus jau īstenotajiem pasākumiem Programmā paredzēti jauni pasākumi attiecībā uz jūras bioloģisko daudzveidību, invazīvajām sugām, eitrofikāciju, jūras gultnes integritāti, bīstamajām vielām, jūras piesārņojumu ar atkritumiem un zemūdens troksni. Programmā tiks ietverti arī Stratēģiskā novērtējuma un izmaksu un ieguvumu analīzes rezultāti.
Stratēģiskā novērtējuma ietvaros tiks vērtēta arī iespējamā pārrobežu ietekme. Somijas Vides institūts norāda, ka, ņemot vērā Baltijas jūras vienoto ekosistēmu, jūras straumes, sugu pārvietošanos un citus ietekmes izplatīšanās mehānismus, Programmā ietvertajiem pasākumiem var būt ietekme arī ārpus Somijas teritorijas. Iespējamā pārrobežu ietekme galvenokārt saistāma ar pasākumiem barības vielu, bīstamo vielu un invazīvo sugu radītās slodzes samazināšanai, kuģniecības radītā zemūdens trokšņa mazināšanai, naftas un ķīmisko vielu noplūžu risku pārvaldībai, kā arī jūras bioloģiskās daudzveidības aizsardzībai. Programmas projektā cita starpā paredzēti pasākumi invazīvo sugu izplatīšanās mazināšanai, rīcības modeļa izstrādei bīstamo vielu izsūknēšanai no nogrimušiem kuģiem, kā arī zvejas ierobežojumu teritorijas izveidei Somijas ekskluzīvajā ekonomiskajā zonā cūkdelfīna aizsardzībai. 
Somija plāno pārrobežu ietekmes novērtējuma rezultātus ietvert vides pārskatā. Sabiedriskā apspriešana par Programmas projektu, Stratēģisko novērtējumu un izmaksu un ieguvumu analīzi provizoriski paredzēta no 2026. gada 1. decembra līdz 2027. gada 28. februārim.
Somijas Vides institūts lūdzis Latvijai sniegt viedokli, vai Programmas īstenošana varētu radīt būtisku pārrobežu ietekmi uz vidi, tostarp cilvēku veselību, un vai Latvija vēlas saņemt paziņojumu saskaņā ar Protokola 10. pantu un/vai Eiropas Parlamenta un Padomes Direktīvas 2001/42/EK 7. pantu.
Ņemot vērā iepriekš minēto, Dienestam ir svarīgs arī Jūsu viedoklis par iespējamiem Programmas pārrobežu ietekmes aspektiem un nepieciešamību Latvijai iesaistīties turpmākajā Stratēģiskā novērtējuma pārrobežu procesā. Dienests lūdz Jūs savas kompetences ietvaros izskatīt Somijas Vides institūta sniegto informāciju un līdz 2026. gada 7. oktobrim Dienestam:
· sniegt viedokli par nepieciešamību un lietderību piedalīties Stratēģiskā novērtējuma  pārrobežu konsultāciju procesā kā ietekmētajai valstij Protokola izpratnē, norādot uz konkrētiem iespējamiem pārrobežu ietekmes aspektiem (savas kompetences jomā), un to, vai tie varētu būt tik būtiski, lai būtu pamatoti un nepieciešami apstiprināt pārrobežu konsultāciju uzsākšanu un dalību tajās kā ietekmētai valstij;
· sniegt komentārus un priekšlikumus par Stratēģiskā novērtējuma tvērumu pārrobežu ietekmju kontekstā (ja tādi ir, piemēram, par informācijas apjomu, detalizācijas pakāpi, nepieciešamības gadījumā papildus iekļaujamās un vērtējamās iespējamās nelabvēlīgās pārrobežu ietekmes u.c.).
Vēršam Jūsu uzmanību, ka arī gadījumā, ja Latvijas Republika nelūgtu Somijai paziņojumu un nepiedalītos turpmākajās pārrobežu konsultācijās, pastāv iespēja lūgt, lai Latvija tiktu informēta par Stratēģiskā novērtējuma rezultātiem, tostarp par pārrobežu ietekmi, ja tāda tiktu konstatēta.
Ņemot vērā, ka komunikācija ar ietekmes izcelsmes valsti pārrobežu Stratēģiskā novērtējuma procesa ietvaros notiek angļu valodā, saskaņā ar Valsts valodas likuma 8. panta pirmo daļu lūdzam konkrētus priekšlikumus pārrobežu ietekmju vērtējumam, ja iespējams, sniegt latviešu un arī angļu valodā.
Pielikumā: Somijas Vides institūta 2026. gada 10. septembra vēstule Nr. SYKE/2026/1698  (datne: Information regarding preparation of the Programme of Measures of the Marine Strategy in Finland for the period of 2028–2033 and the associated Strategic Environmental Assessment.pdf).


Atļauju pārvaldes direktora p.i.,
direktora vietnieks                                                                                                 A. Veliks

Pievienotais saraksts

Klimata un enerģētikas ministrija
 pasts@kem.gov.lv
_DEFAULT@40900039891

Viedās administrācijas un reģionālās attīstības ministrija
pasts@varam.gov.lv
_DEFAULT@90000028508

Ārlietu ministrija
pasts@mfa.gov.lv
_DEFAULT@90000069065

 Aizsardzības ministrija
pasts@mod.gov.lv, 
_DEFAULT@90000022632

Latvijas Republikas Veselības ministrija
pasts@vm.gov.lv
_DEFAULT@90001474921

 Latvijas Republikas Iekšlietu ministrija
pasts@iem.gov.lv
_DEFAULT@90000282046

 Zemkopības ministrija
pasts@zm.gov.lv
_DEFAULT@90000064161

 Ekonomikas ministrija
pasts@em.gov.lv
_DEFAULT@90000086008

Dabas aizsardzības pārvalde
pasts@daba.gov.lv
_DEFAULT@90009099027

 Daugavpils Universitātes aģentūra "Latvijas Hidroekoloģijas institūts"
hydro@latnet.lv
_DEFAULT@90002129621

Kurzemes plānošanas reģions
pasts@kurzemesregions.lv
_DEFAULT@90002183562

Vidzemes plānošanas regions
vidzeme@vidzeme.lv

